歸閒詩二十韵
作者：丁儒
朝代：唐

paragraphs: 漳北遥開郡，泉南久罷屯。
歸尋初旅寓，喜作舊鄉鄰。
好鳥鳴簷竹，村黎愛幕臣。
土音今聽慣，民俗始知淳。
烽火無傳警，江山已淨塵。
天開一歲暖，花發四時春。
雜卉三冬綠，嘉禾兩度新。
俚歌聲靡曼，秫酒味溫醇。
錦苑來丹荔，清波出素鱗。
芭蕉金剖潤，龍眼玉生津。
蜜取花間[露]（液），柑藏樹上珍。
醉宜藷蔗瀝，睡穩木棉[茵]（溫）。
茉莉香籬落，榕陰浹里闉。
雪霜偏避地，風景獨推閩。
辭國來諸屬，於兹締六親。
追隨情語好，問餽[歲]（幾）時頻。
相訪朝和夕，渾忘越與秦。
功成在炎域，事定有閒身。
詞賦聊酬和，才名任隱淪。
呼童多種植，長是此方人。